**Information om behandling af uønsket hårvækst med SHR IPL**

***Hvordan foregår behandling med SHR IPL?***

Laserhovedet er en 1x5cm stor glaskrystal. Laserhovedet placeres på huden i en kold og klar gel. Fra krystallens hoved føres lysstrålen til huden. De hår som er i vækstfase inden for området, påvirkes og hårsækken dør. Hårene vil enten kunne trækkes ud eller vil selv falde af 10-20 dage efter behandlingen.

***Gør behandlingen ondt?***

Lysimpulserne mærkes som varme prik i huden, ligesom det smæld en elastik giver, når den slippes mod huden. Derefter kan du føle en varm fornemmelse i huden, og der kan komme en let kløe i nogle minutter efter behandlingen.

***Er lyset farligt?***

Nej. Lyset, som SHR IPL danner, ligger udelukkende i det såkaldte røde spektrum. Der forekommer ingen farlig stråling som fra eksempelvis ultraviolet lys. Der er altid en risiko for forbrænding af huden ved brug af SHR IPL. Denne risiko er meget lille ved lys/bleg hud. Ved mørkere hudtyper øges risikoen. Solbrændthed vil yderligere øge risikoen. Ved al højenergi-lysbehandling af hud er der en potentiel risiko for ardannelse. De er sjældne, men mulige komplikationer er:

* Ardannelse, hyppighed 0,01%
* Pigmentforandringer, hyppighed 0,01%
* Forbrændinger
* Skægpest
* Rødme

***Forbehandling inden SHR IPL behandling***

* Minimum 4 uger inden behandlingen må den uønskede hårvækst hverken fjernes med pincet, voks eller på andre hårfjerningsmetoder, hvor hårene fjernes ved hårsækken. Du må heller ikke anvende hårfjerningsprodukter som fx Veet.
* Du må gerne benytte skraber/maskine til hårfjerning forud for behandlingen.
* Ved forundersøgelsen **skal** hårene have en længde på minimum 3-5mm.
* Området, der skal behandles, bør være nyvasket (brusebad) og uden eventuel make-up.
* Du skal undgå solbadning, solarium og brug af selvbruner i en måned før og efter behandlingen.

***Efter behandlingen***

Der kræves normalt ingen efterbehandling, kun opfølgende behandlinger. Næste behandling kan finde sted tidligst 4-6 uger efter første behandling. Hvis der ikke er kommet så mange hår frem på det tidspunkt, kan du vente yderligere nogle uger. Man skal påregne 6-12 behandlinger for at opnå optimalt resultat. Antallet af behandlinger afhænger af, hvor på kroppen håret ønskes fjernet samt af hud- og hårtype. Ligeledes kan en årlig efterbehandling være nødvenlig i en periode.

Oftest kan det slet ikke ses, at huden er blevet behandlet. Det eneste synlige tegn kan være rødmen på huden omkring hårene. Dette skyldes varmepåvirkningen fra højenergilyset og rødmen vil hos de fleste forsvinde i løbet af et par timer. Føles huden varm, kan man køle den med isposer. I sjældne tilfælde kan der opstå skægpest i det behandlede område. Skægpest er en betændelsestilstand i hårsækken, som viser sig ved rødme, hævelse og pusdannelse omkring hårsækken. Skægpesten forsvinder af sig selv efter nogle dage. Hvis du fjerner de hår, der blokerer for pusset, vil tilstanden bedres hurtigere.

Du bør ikke solbade eller tage solarium i dagene efter behandlingen. Du kan dog godt opholde dig i solen efter behandlingen, hvis du benytter faktor 30 flere gange dagligt. Du kan benytte make-up efter behandlingen.

Ved behandling af større områder kan det ske, at der efter 10-20 dage viser sig steder, der er ubehandlede (fx en overset stribe). I så fald er det vigtigt, at du kontakter os og får dette område behandlet. Behandlingen skal finde sted inden for 4 uger efter den oprindelige behandling.

***Kan man behandles i forbindelse med graviditet og amning?***

Ja, det kan man. Behandlingen med SHR IPL må anses for fuldstændig harmløs i forbindelse med både graviditet og amning.

***Er der hindringer for behandlingen?***

SHR IPL behandling for uønsket hårvækst kan foretages på alle patienter, undtagen patienter som er i behandling med medicin, der øger lysfølsomheden, fx malariamidler, tetracyklinpræparater og Isotretinoin. Patienter, som behandles med disse typer præparter, kan eventuelt efter aftale med behandler holde en pause i ca. 1 uge inden behandling.

Mørklødede personer er sværere at behandle end eksempelvis nordeuropæiske hudtyper. Patienter, der normalt lider af skægpest på halsen eller i bikinilinien, vil som regel opleve, at skægpesten forsvinder eller reduceres allerede efter første behandling.

***Behandlingen***

Efter informationen er givet både skriftligt og mundtligt, skal der minimum gå 2 dage før behandlingen kan finde sted ifølge bekendtgørelse fra Sundhedsstyrelsen.

Har du yderligere spørgsmål, er du velkommen til at kontakte os på 43900560.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Navn

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dato og underskrift kunde

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Underskrift behandler